text: Husby Klitplantage
  
  publiceret: 2013-08-20 07:25:31+02:00
  Husby Klitplantage, plantage og hedeareal ved Husby syd for Nissum Fjord; 1100 ha. Tilplantningen af plantagen blev påbegyndt i 1858 som led i dæmpning af sandflugten, der dengang gav store problemer. Yderst mod Vesterhavet er en 200-500 m bred bræmme af klithede uden beplantning, bl.a. med parabelklitter og den store klit "Marens Maw" med storslået udsigt over hav, klitlandskab og plantage.
  Selve plantagen er tilpasset de varierede jordbundsforhold, idet de ringeste jorde er plantet til med eg, skovfyr og østrigsk fyr, mens der på den bedre jord er plantet sitkagran og ædelgran. Løvtræer er iblandet for at skabe en mere varieret natur til glæde for dyr, planter og skovgæster. 
  Overalt i plantagen findes et øverste lag af flyvesand af varierende tykkelse. Enkelte steder ses den underliggende lerede morænejord stikke frem.
  Plantagen har mange afmærkede vandreruter, ridestier, stier egnet for kørestole og en badesø. Cykelruten Vestkyststien gennemskærer plantagen fra nord til syd. Bilkørsel er tilladt fra Husby ad Græmvej og fra Fjand ad Spidsbjergvej. Plantagen administreres af Naturstyrelsen, Vestjylland.